«Iуащхьэмахуэр» куэдым ялъоIэс
«Iуащхьэмахуэ» журналым и еплIанэ номерыр (2013 гъэ) дунейм къытехьащ.
Нобэ тхэмытыж ди нэхъыжьыфIхэм я деж къыщыщIэдзауэ тхакIуэ ныбжьыщIэхэм я деж щиухыжу, мы къыдэкIыгъуэм Iуэхугъуэ куэд къызэщIеубыдэ.
ТхакIуэ щэджащэ, щIэныгъэлI Iэзэ, жылагъуэ лэжьакIуэ цIэрыIуэ Нало Заур псэужамэ, и ныбжьыр илъэс 85-рэ ирикъунут. «ЩIыхь зыхуэфащэхэр» Iыхьэм щIэту журналым тридзащ Налом тепсэлъыхьу филологие щIэныгъэхэм я кандидат Къэжэр Хьэмид итха «МыкIуэдыжын Iэужь», филологие щIэныгъэхэм я доктор Гъут Iэдэм и IэдакъэщIэкI «ЩIэныгъэлIыр, джэгуакIуэр, лъэпкъыр» тхыгъэхэр, Заур и новеллэхэм ящыщу «Дыгъэ шыр», «МэракIуашхэ» жыхуиIэхэр.
Еджагъэшхуэ Къумахуэ Мухьэдин къызэралъхурэ илъэс 85-рэ зэрыхъум теухуауэ филологие щIэныгъэхэм я доктор БищIо Борис итха «ТфIэкIуэдар къыщыдгурыIуэжыр…» тхыгъэри тетщ иужьрей къыдэкIыгъуэм.
БищIом зэпкърех Къумахуэ Мухьэдин адыгэхэм я бзэщIэныгъэм ирищIэкIа лэжьыгъэшхуэхэмрэ абыхэм я мыхьэнэр зыхуэдизымрэ.
Журналым тредзэ сабий усакIуэ гъуэзэджэ АфIэунэ Лиуан къызэралъхурэ илъэс 75-рэ зэрыхъуам ехьэлIа тхыгъэхэри. Дунейм ехыжа я ныбжьэгъум и гъащIэмрэ гуащIэмрэ тотхыхь Бещтокъуэ Хьэбасрэ Уэрэзей Афликрэ. АдэкIэ «Iуащхьэмахуэм» щыгъуазэ фещI Елгъэр Кашиф итха «Лъагъуныгъэм и бзэ» повестым, Уэрэзей Афлик и усэхэм.
Мысырым щыщ Юсеф-ас-Сибаи и роман «ФитIнэ лъапсэ» жыхуиIэм щыщ пычыгъуэхэм я кIэухыр тетщ «Iуащхьэмахуэм».
«Щыхьэт тохъуэ» тхыгъэм Къэрмокъуэ Хьэмид щытопсэлъыхь лыхь (поляк) зауэлI Лапинский Теофил, и лъэпкъэгъу гупышхуэ и гъусэу, 1857 — 1859 гъэхэм Шэрджэсым зэрыщызэуам, адыгэхэм зэрадэIэпыкъуам.
Апхуэдэуи щIэджыкIакIуэхэм яфIэгъэщIэгъуэн хъунщ тхакIуэ ныбжьыщIэ Жамбэч Рабия прозэу итха усэхэр, Балэ Людмилэ «Егъэджэныгъэм и IэмалыщIэхэр» зыфIища тхыгъэр.
«Фэ фыщыгъуазэ?» Iыхьэм къыщыфцIыхунщ языныкъуэ къэкIыгъэхэм адыгэхэр зэреджэу щIэныгъэлI Хьэкъун Барэсбий зэхуихьэсыжа фIэщыгъэцIэхэм.
АБЗУАН Пщымахуэ.
